Klaus Kjær (DF), 2001-01-12:
For det første foreslås der en bemyndigelse til trafikministeren om at fastsætte nærmere regler om et obligatorisk rapporteringssystem om mindre driftsforstyrrelser af betydning for flysikkerheden med henblik på at inddrage disse oplysninger i det forebyggende arbejde og begrænse antallet af tilfælde, der resulterer i flyhavarier.
Denne del af forslaget er udsprunget af den debat, som fandt sted for knapt et års tid siden, hvor flyledere, personel m.v. var betænkelige ved at indrapportere disse forhold, fordi de kunne risikere at blive strafforfulgt.
Derfor foreslås det nu, at den person, der har foretaget indrapporteringen i overensstemmelse med de foreslåede regler, ikke vil kunne straffes efter luftfartslovgivningen for de pågældende forhold.
Videre foreslås det, at statsluftfartsvæsenet bliver underlagt tavshedspligt efter straffelovens regler om de oplysninger, der indrapporteres, med den virkning, at der ikke vil kunne gives offentligheden adgang til indsigt heri.
Af høringssvarene til denne del af forslaget har der fra Danske Pilotorganisationers Samråd, fra AOPA og fra SAS været peget på, at der kan være behov for en præcisering af, hvorvidt et forhold skal klassificeres som rapporteringspligtigt i henhold til forslagets § 89 b, eller skal klassificeres som en hændelse, der skal indrapporteres efter de gældende regler til Havarikommissionen.
Denne sondring skulle der nu være taget højde for i det senere fremsatte lovforslag.
Endvidere anfører SAS, at personer, der har været uvidende om indberetningspligten, ikke bør pålægges straf, fordi andre har indberettet forholdet.
Hertil har trafikministeren udtalt, at uvidenhed normalt ikke fritager fra straf på andre områder, og Trafikministeriet finder derfor heller ikke anledning til, at der ændres på dette punkt.
Danske Pilotorganisationers Samråd har peget på, at der ved ændringer af listen over forhold, der skal indrapporteres, ikke bør foretages ændringer med tilbagevirkende kraft, og heri har Trafikministeriet erklæret sig enig.
Endelig har Dansk Flyvelederforening anbefalet, at der tillige bliver straffrihed for fejl, der ikke er omfattet af rapporteringspligten, såfremt fejlen er begået utilsigtet.
Trafikministeren har ikke kunnet tilslutte sig dette, idet det vil medføre straffrihed generelt, hvor der ikke foreligger forsæt eller grov uagtsomhed.
I forbindelse med indrapporteringssystemet hilser jeg det velkomment, at det nu formentlig også i større grad vil kunne belyse tilfælde af birdstrike, altså det forhold, at fly rammes af fugle i luften.
Der har været en vis tilbageholdenhed med at indrapportere disse forhold af frygt for, at det kunne gå ud over salget af Københavns Lufthavn.
Her ser jeg en mulighed for, at man gennem en øget frekvens af indrapporteringer vedrørende de her forhold i højere grad vil kunne få belyst et behov for en eventuelt mere uvildig undersøgelse omkring de her birdstrike-problemer, end der tidligere har været vurderet et behov for.
Med hensyn til flysikkerheden er det sådan, at politiet skal godkende en persons adgang til de afspærrede områder i lufthavnen, og dette andet punkt kan vi også fuldt ud støtte.
Forslaget indeholder mange gode ting omkring sikring af flysikkerheden, og vi er som udgangspunkt enige i de to punkter i lovforslaget.
Der er dog nogle punkter under høringssvarene, der bør forhandles under udvalgsbehandlingen; men Dansk Folkeparti er som sagt generelt positiv over for lovforslaget.